**Dohoda o mlčanlivosti ZM/202x/**

uzavretá podľa ustanovenia § 269 ods. 2 a § 271 zákona č. 513/1991 Zb. Obchodný zákonník v znení neskorších predpisov

(ďalej len „**dohoda**“)

**Poskytujúca strana:**

Obchodné meno: **Národná diaľničná spoločnosť, a.s.**

Právna forma: akciová spoločnosť zapísaná v obchodnom registri Mestského súdu

Bratislava III, Oddiel: Sa, Vložka č.: 3518/B

Sídlo: Dúbravská cesta 14, 841 04 Bratislava

Štatutárny orgán: predstavenstvo zastúpené:

Ing. Filip Macháček, predseda predstavenstva a generálny riaditeľ PhDr. Rastislav Droppa, podpredseda predstavenstva

IČO: 35 919 001

DIČ: 2021937775

IČ pre DPH: SK2021937775

Bankové spojenie: Štátna pokladnica

Číslo účtu IBAN: SK95 8180 0000 0070 0069 4593

(ďalej len „**Poskytujúca strana**“)

**Prijímajúca strana:**

Obchodné meno:

Právna forma:

Sídlo:

Štatutárny orgán:

IČO:

DIČ:

IČ DPH:

Bankové spojenie:

IBAN:

(ďalej len „**Prijímajúca strana**“)

(„**Prijímajúca strana**“ spolu s „**Poskytujúcou stranou**“ ďalej len „**Strany dohody**“)

**Článok I**

**Účel dohody**

* 1. Účelom dohody je najmä stanovenie podmienok ochrany informácií/dát (ďalej len „**Dôverné informácie**“) alebo iných skutočností, o ktorých sa Prijímajúca strana dozvie počas plnenia úloh pre Poskytujúcu stranu, vykonávaných za účelom definovaným v bode 1.2 tohto článku dohody, resp. ktoré Poskytujúca strana môže odovzdať a/alebo sprístupniť Prijímajúcej strane, a to bez ohľadu na formu takto poskytnutých a/alebo sprístupnených Dôverných informácií.
  2. Účelom poskytnutia a/alebo sprístupnenia Dôverných informácií podľa dohody je poskytnutie potrebných podkladov a súčinnosti pre plnenie povinností Prijímajúcej strany vyplývajúcich z Rámcovej dohody „Výkon servisnej činnosti (údržby a technických prehliadok) a opráv stavebnej a technologickej časti tunelov Branisko a Šibenik a technologického vybavenia diaľnice v úsekoch D1 Jánovce – Jablonov, II., - Studenec – Beharovce – Fričovce – Svinia“ (ďalej len „**Rámcová dohoda**“), ktorej predmetom plnenia je úprava práv a povinností strán Strán dohody spojených so záväzkom Príjmajúcej strany vykonávať pre Poskytujúcu stranu servisnú činnosť, vrátane revízií, opravy zariadení technologického vybavenia (i) stavebnej a technologickej časti tunela Branisko a Šibenik a informačného systému diaľnice stavby: D1 Jánovce – Jablonov, II., - Studenec – Beharovce – Fričovce – Svinia a plniť povinnosti vyplývajúce zo Zmluvy o zabezpečení plnenia bezpečnostných opatrení a notifikačných povinností, ktorá tvorí prílohu č. 10 Rrámcovej dohody, podľa požiadaviek Poskytujúcej strany, v súlade s ustanoveniami Rámcovej dohody a súťažnými podkladmi.
  3. Niektoré z poskytnutých a/alebo sprístupnených Dôverných informácií za účelom definovaným v bode 1.2 tohto článku dohody v podobe dokumentov, e-mailov či ústne poskytnutých, nie výlúčne, ale najmä, môžu obsahovať informácie/dáta, ktoré si Poskytujúca strana, resp. jediný akcionár, ktorým je Slovenská republika želá, resp. je povinná utajiť predovšetkým z dôvodu ich:
  4. dôvernosti; charakteru obchodného tajomstva
  5. povinnosti ochrany podľa osobitného predpisu, t. j. napríklad, zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov;
  6. ochrany, na ktorú je Poskytujúca strana povinná na základe akéhokoľvek zmluvného či iného právneho vzťahu;
  7. z iných dôvodov, ktoré nemusia byť Prijímajúcej strane známe.
  8. Strany dohody sú si vedomé a akceptujú skutočnosť, že Poskytujúca strana má špecifické postavenie na trhu s ohľadom na osobu jediného akcionára, a zároveň si uvedomujú aj hodnotu, či už potenciálnu alebo skutočnú, poskytnutých a/alebo sprístupnených Dôverných informácií.

**Článok II**

**Vymedzenie predmetu ochrany**

* 1. Predmet ochrany zahŕňa najmä Dôverné informácie, resp. iné skutočnosti:
  2. o ktorých sa Prijímajúca strana dozvie, resp. s ktorými sa oboznámi pri plnení svojho záväzku v zmysle článku I bod 1.2 dohody;
  3. ktoré Poskytujúca strana sprístupní, resp. poskytne Prijímajúcej strane v súvislosti s plnením jej záväzkov vyplývajúcich z článku I ods. 1.2 dohody;
  4. z monitoringu a/alebo akékoľvek iné výstupy vypracované Prijímajúcou stranou na základe a/alebo v súvislosti s o záväzkami uvedenými v článku I ods. 1.2 dohody;
  5. týkajúce sa ochrany osobných údajov v zmysle zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
  6. Dôverné informácie pritom môžu byť sprístupnené a/alebo poskytnuté v akejkoľvek podobe či forme, predovšetkým ústnej, elektronickej zachytené na akomkoľvek hmotnom, či nehmotnom substráte najmä písomne alebo elektronicky, ktorú Poskytujúca strana odovzdá alebo iným spôsobom sprístupní za účelom definovaným Prijímajúcej strane v dohode.
  7. Poskytované Dôverné informácie môžu byť sprístupnené a/alebo poskytnuté bez ohľadu na to, či sú alebo nie sú výslovne uvedené alebo označené stranami dohody za „dôverné“, „chránené“. „prísne chránené“.
  8. Predmet ochrany v nadväznosti na body 2.1 a 2.2 tohto článku dohody ďalej zahŕňa predovšetkým analýzy, prehľady či štúdie pripravené Poskytujúcou stranou, ktoré obsahujú alebo inak zahrňujú, alebo sú zostavené z Dôverných informácií uvedených v bodoch 2.1 a 2.2 tohto článku dohody; akékoľvek informácie, databázy, projekty alebo iná dokumentácia v akejkoľvek podobe či už zachytená na hmotnom substráte, elektronicky alebo ústne poskytnutá, ako aj Dôverných informácií, ktoré poskytla alebo akýmkoľvek spôsobom sprístupnila Prijímajúcej strane tretia osoba, ktorá je zaviazaná voči Poskytujúcej strane nakladať s nimi ako s dôvernými, či požívajúcimi inú ochranu podľa zákona alebo dohody.
  9. Prijímajúca strana je zároveň povinná zachovávať mlčanlivosť ohľadne Dôverných informácií, ktoré obsahujú skutočnosti obchodnej, výrobnej alebo technickej povahy súvisiace s Poskytujúcou stranou, ktoré majú skutočnú alebo aspoň potenciálnu materiálnu alebo nemateriálnu hodnotu, nie sú v obchodných kruhoch bežne dostupné, sú utajené a chránené v zmysle ustanovenia § 17 a nasl. zákona č. 513/1991 Zb. Obchodný zákonník (ďalej len „**Obchodný zákonník**“) ako predmet obchodného tajomstva Poskytujúcej strany alebo informácie označené ako dôverné, ktoré nesmie strana, ktorej sa tieto informácie poskytli, konajúca s odbornou starostlivosťou, prezradiť tretej osobe a ani ich použiť v rozpore s ich účelom pre svoje potreby a sú chránené v zmysle ustanovenia § 271 Obchodného zákonníka.
  10. Pod predmet ochrany podľa dohody nespadajú Dôverných informácií:
* všeobecne známe;
* v čase uzavretia dohody alebo po uzavretí dohody, bez porušenia dohody, bežne dostupné v príslušných obchodných kruhoch, resp. medzi verejnosťou;
* o ktorých Prijímajúca strana bezpochyby preukáže, že nimi disponovala v čase uzavretia dohody, resp. pri ich poskytnutí a/alebo ich vypracovala samostatne a bez využitia predmetu ochrany.

**Článok III**

**Spôsob využitia, použitie a nakladanie s predmetom ochrany**

* 1. Prijímajúca strana použije poskytnuté Dôverné informácie, ktoré tvoria predmet ochrany v súlade s článkom I dohody a jedine za účelom tam definovaným. Prijímajúca strana sa zároveň zaväzuje zachovávať mlčanlivosť vo vzťahu ku všetkým skutočnostiam, o ktorých sa dozvedela pri a v súvislosti s plnením zmluvy podľa článku I bod 1.2 dohody.
  2. Poskytnutím Dôverných informácií tvoriacich predmet ochrany Poskytujúca strana v žiadnom prípade neprevádza a ani nemá v úmysle previesť, majetkové či iné práva k akýmkoľvek predmetom duševného vlastníctva, ktoré by mohli vyplynúť z poskytnutých Dôverných informácií.
  3. V prípade porušenia záväzku mlčanlivosti ustanoveného v bode 3.1 tohto článku dohody je Prijímajúca strana, ktorá záväzok akýmkoľvek spôsobom porušila, povinná nahradiť druhej strane celú vzniknutú škodu. V prípade, ak by na základe právneho predpisu, súdneho alebo iného rozhodnutia alebo akejkoľvek inej skutočnosti vznikla v súvislosti s porušením povinnosti podľa dohody povinnosť zaplatiť akúkoľvek čiastku v prospech ktorejkoľvek tretej osoby, zaväzuje sa Prijímajúca strana takúto povinnosť splniť namiesto Poskytujúcej strany. Pokiaľ by Prijímajúca strana túto povinnosť nesplnila a musela by ju splniť Poskytujúca strana, zaväzuje sa Prijímajúca strana zaplatiť Poskytujúcej strane všetko, čo bola Poskytujúca strana nútená v tejto súvislosti zaplatiť a zároveň jej uhradí všetky náklady spojené s uskutočnenými úkonmi.
  4. Prijímajúca strana nie je oprávnená poskytnúť Dôverné informácie tvoriace predmet ochrany podľa dohody inej osobe.
  5. Prijímajúca strana je oprávnená v nevyhnutných prípadoch, na dosiahnutie účelu poskytnutia Dôverných informácií tvoriacich predmet ochrany, sprístupniť tretej osobe predmet ochrany, pričom je však povinná oboznámiť každú tretiu osobu, so svojimi povinnosťami a záväzkami prevzatými dohodou a zaviazať ju na dodržiavanie obmedzení používania informácií/dát tvoriacich predmet ochrany v rovnakom rozsahu, v akom sa vzťahujú podľa dohody na Prijímajúcu stranu. Prijímajúca strana je povinná oznámiť Poskytujúcej strane údaje o každej tretej osobe (fyzickej osobe, resp. právnickej osobe), ktorej predmet ochrany poskytne.
  6. V prípade porušenia záväzku mlčanlivosti tretími osobami, ktorým Prijímajúca strana Dôverné informácie tvoriace predmet ochrany podľa dohody sprístupnila alebo akýmkoľvek iným spôsobom poskytla, zodpovedá Prijímajúca strana rovnako ako v bode 3.3 tohto článku dohody.
  7. Prijímajúca strana sa zaväzuje počas doby trvania dohody, ako aj po jej skončení, pokiaľ ju povinnosti mlčanlivosti Poskytujúca strana písomným vyhlásením nezbaví:
     + zachovávať vo vzťahu k informáciám/dátam a skutočnostiam tvoriacim predmet ochrany podľa dohody minimálne rovnakú mieru utajenia ako vo vzťahu k vlastným dôverným informáciám, avšak minimálne starostlivosť, ktorá je v obchodných kruhoch obvyklá;
     + využívať, reprodukovať, sprístupňovať či iným spôsobom rozširovať, rozmnožovať rozposielať alebo nakladať s Dôvernými informáciami tvoriacimi predmet ochrany výlučne na účel, na aký boli poskytnuté;
     + nakladať s poskytnutými Dôvernými informáciami tvoriacimi predmet ochrany v súlade so všeobecne záväznými právnymi predpismi;
     + nesprístupniť a/alebo neposkytnúť Dôverné informácie tvoriace predmet ochrany akejkoľvek tretej strane bez predchádzajúceho písomného súhlasu Poskytujúcej stany, s výnimkou uvedenou v bode 3.5 tohto článku dohody.
  8. V prípade, ak to bude odôvodnene vyžadovať Poskytujúca strana, zaväzuje sa Prijímajúca strana, podľa požiadavky Poskytujúcej strany, zničiť, bezodkladne vrátiť alebo odovzdať:
     1. všetky originály, resp. fotokópie poskytnutých dokumentov, analýz, prehľadov, štúdií alebo iných dokumentov alebo záznamov, ktoré sú zčasti alebo úplne založené na Dôverných informáciach tvoriacich predmet ochrany;
     2. všetky nosiče informácií, zvukové, zvukovo-obrazové záznamy, ktoré sa dotýkajú akýmkoľvek spôsobom Dôverných informácií tvoriacich predmet ochrany;
     3. všetky originály, kópie, reprodukcie alebo zhrnutia Dôverných informácií tvoriacich predmet ochrany a všetky dokumenty, listiny, poznámky a iné písomnosti, elektronické verzie, e-maily, počítačové súbory či iné nosiče informácií vypracované Poskytujúcou stranou, jej zamestnancami, spolupracovníkmi na akomkoľvek základe či už právnom alebo faktickom, na základe, či za pomoci Dôverných informácií tvoriacich predmet ochrany zároveň, no nie výlučne, a to bez ponechania si akýchkoľvek kópií alebo poznámok, emailov či výňatkov z nich.
  9. Prijímajúca strana oznámi Poskytujúcej strane bezodkladne po zistení neoprávnené použitie, poskytnutie a/alebo zverejnenie Dôverných informácií tvoriacich predmet ochrany alebo iné porušenie povinnosti podľa tejto Dohody Prijímajúcou stranou a/alebo inou osobou a bude v čo najväčšej možnej miere spolupracovať s Poskytujúcou stranou pri znovuobnovení vlastníctva Dôverných informácií tvoriacich predmet ochrany a zabránení ich ďalšiemu neoprávnenému použitiu, poskytnutiu a/alebo zverejneniu.

**Článok IV**

**Osobitné ustanovenia o ochrane osobných údajov**

* 1. V čase uzatvorenia dohody Strany dohody nepredpokladajú v súvislosti s plnením dohody spracúvanie osobných údajov Prijímajúcou stranou. V prípade, ak kedykoľvek v priebehu plnenia tejto dohody bude potrebné, aby Prijímajúca strana spracúvala osobné údaje v mene Poskytujúcej strany, strany dohody sa zaväzujú vykonať všetky potrebné úkony viažuce sa k ochrane osobných údajov v súlade s ustanoveniami Nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „**GDPR**“) a zákona č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov, najmä sa zaväzujú pred začatím spracúvania osobných údajov uzatvoriť zmluvu o poverení spracúvaním osobných údajov.
  2. Prijímajúca strana nie je oprávnená a zároveň sa zaväzuje neoboznamovať sa s akýmikoľvek údajmi a informáciami Poskytujúcou stranou, v akýchkoľvek jej informačných systémoch alebo iných systémoch, či v akýchkoľvek hmotných alebo nehmotných podobách, ktoré majú charakter osobných údajov, ako aj akýchkoľvek iných údajov alebo informácii, ktoré sú chránené osobitnými právnymi predpismi, pokiaľ tieto iné údaje alebo informácie nesúvisia s projektom (ďalej aj ako „**osobitne chránené údaje**“). Za týmto účelom je Prijímajúca strana povinná zdržať sa akýchkoľvek prístupov, vstupov alebo zásahov do informačných systémov alebo iných nosičov týchto osobitne chránených údajov Poskytujúcej strany, s ktorými by sa mohla akýmkoľvek spôsobom oboznámiť. V prípade, ak by sa tieto osobitne chránené údaje stali známymi Prijímajúcej strane náhodným alebo akýmkoľvek iným spôsobom bez aktívnej účasti Poskytujúcej strany alebo bez osobitnej písomnej dohody medzi Zmluvnými stranami tejto dohody, Prijímajúca strana je povinná tieto osobitne chránené údaje zachovávať a neposkytnúť ich akejkoľvek tretej osobe.
  3. Strany dohody prehlasujú, že celková predvídateľná výška škody, ktorá môže v prípade porušenia záväzku vo vzťahu k GDPR a vznikom škody v príčinnej súvyslosti s porušením tohto záväzku prijímajúcou stranou, nepresiahne čiastku vo výške 20.000,- EUR (slovom dvadsaťtisíc Eur). Toto obmedzenie sa netýka škôd spôsobených stranou dohody úmyselne. Zmluvné strany vyhlasujú, že v súlade s ustanovením § 379 obchodného zákonníka sa škoda spôsobená poškodenej strane, prevyšujúca výšku predvídateľnej škody podľa tohto odseku dohody, nenahrádza. Ušlý zisk, nepriame a následné škody sa zásadne nenahrádzajú, pokiaľ toto obmedzenie umožňuje slovenský právny poriadok.

**Článok V**

**Záverečné ustanovenia**

* 1. Právne vzťahy vyplývajúce z dohody a v dohode neupravené sa riadia príslušnými ustanoveniami Obchodného zákonníka a ďalších všeobecne záväzných právnych predpisov platných a účinných v Slovenskej republike.
  2. Strany dohody sa zaväzujú k náležitej súčinnosti pre riadne splnenie svojich záväzkov. Strany dohody sú povinné vzájomne sa informovať o všetkých skutočnostiach, ktoré sú alebo môžu byť dôležité, resp. môžu mať vplyv na splnenie dohody. Všetky oznámenia medzi stranami dohody, ktoré sa vzťahujú k dohode, alebo ktoré majú byť uskutočnené na základe dohody, musia byť uskutočnené v písomnej forme a druhej strane doručené buď osobne, alebo doporučeným listom alebo inou formou registrovaného poštového styku, pokiaľ nie je stanovené alebo dohodnuté inak. Strany dohody sa zaväzujú, že v prípade zmeny adresy svojho sídla budú o tejto zmene informovať druhú stranu dohody najneskôr do 2 (dvoch) pracovných dní od vykonania zmeny.
  3. Na účely dohody sa za deň doručenia považuje deň prevzatia písomnosti. V prípade, ak adresát odmietne písomnosť prevziať, za deň doručenia sa považuje deň odmietnutia prevzatia písomnosti. V prípade, ak si adresát neprevezme písomnosť v úložnej dobe na pošte, za deň doručenia sa považuje posledný deň úložnej doby na pošte. V prípade, ak sa písomnosť vráti odosielateľovi s označením pošty „adresát neznámy“ alebo „adresát sa odsťahoval“ alebo s inou poznámkou iného podobného významu, za deň doručenia sa považuje deň vrátenia zásielky odosielateľovi.
  4. Dohoda sa vzťahuje aj na Dôverné informácie poskytnuté Poskytujúcou stranou Prijímajúcej strane súvisiace s dohodou pred podpisom dohody.
  5. Dohoda nadobúda platnosť dňom podpisu štatutárnych zástupcov oboch strán dohody. Účinnosť nadobudne dňom nasledujúcim po dni jej zverejnenia v Centrálnom registri zmlúv vedenom Úradom vlády Slovenskej republiky v súlade s ustanovením § 47a ods. 1 zákona č. 40/1964 Zb. Občiansky zákonník v znení neskorších predpisov a v súlade s ustanovením § 5a ods. 2 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov.
  6. Povinnosť mlčanlivosti trvá bez ohľadu na skončenie doby trvania dohody a prechádza aj na právnych nástupcov strán dohody.
  7. Dohodu môžu strany dohody meniť len písomnými, datovanými a číslovanými dodatkami uzavretými na základe dohody strán dohody.
  8. Prijímajúca strana berie na vedomie, že Poskytujúca strana neposkytuje žiadne vyjadrenia alebo záruky, výslovné alebo inak vyjadrené, ohľadom presnosti alebo úplnosti poskytnutých dôverných informácií alebo akýchkoľvek iných poskytnutých informácií.
  9. Dohoda je vyhotovená v štyroch (4) rovnopisoch, pričom pre každú zo strán dohody sú určené 2 (dve) vyhotovenia.
  10. Strany dohody sa zaväzujú urovnať všetky spory vzniknuté v súvislosti s dohodou predovšetkým dohodou. V prípade súdneho sporu je príslušný súd v Slovenskej republike, pričom rozhodné bude slovenské právo.
  11. Ak by niektoré ustanovenie dohody bolo alebo sa stalo neplatným, ostatné ustanovenia dohody nebudú tým dotknuté. Strany dohody sú povinné bezodkladne neplatné ustanovenie nahradiť novým, zodpovedajúcim účelu dohody, ktorý strany dohody sledovali v čase jej uzavretia.
  12. Strany dohody vyhlasujú, že sa oboznámili s obsahom dohody, porozumeli mu a uzatvárajú ju slobodne, vážne, dobrovoľne, bez nátlaku či iného obmedzenia zmluvnej voľnosti a na znak súhlasu ju potvrdzujú svojimi podpismi.

za Prijímajúcu stranu za Poskytujúcu stranu

v Bratislave dňa: v Bratislave dňa:

.............................................

Ing. Filip Macháček

predseda predstavenstva

a generálny riaditeľ

............................................. .............................................

PhDr. Rastislav Droppa

predseda predstavenstva/konateľpodpredseda predstavenstva

a prevádzkový riaditeľ